Конар Макдэйвід

**Ко́нар Макдэ́йвід** (;  13 студзеня 1997 году) — канадзкі хакеіст, цэнтральны нападнік і капітан клюбу «Эдмантан Ойлерз» з Нацыянальнай хакейнай лігі. У 2015 годзе быў абраны на драфце НХЛ клюбам «Эдмантан Ойлерз» у першым раўндзе пад агульным 1-м нумарам. Уважаецца за аднаго з найлепшых гульцоў у сьвеце. Уладальнік шматлікіх узнагародаў. У складзе зборнай Канады рабіўся чэмпіёнам сьвету.

## Кар’ера
«Эдмантан Ойлерз» абралі Макдэйвіда пад першым нумарам на драфце НХЛ 2015 году. 3 ліпеня 2015 году падпісаў з камандай трохгадовы кантракт пачаткоўца, а агульная сума ўгоды склала 11,3 мільёнаў даляраў. Запачаткаваў выступы ў НХЛ 9 кастрычніка 2015 году. Адзначыўся першым голам празь пяць дзён у сваёй трэцяй гульні ў НХЛ, засмуціўшы хакеістаў «Далас Старз». 3 лістапада, у сваім 13-м матчы НХЛ, Макдйэвід атрымаў пералом левай раменьніцы пасьля сутыкненьня ў борт у час процістаяньня Брэндану Мэнінгу і Майклу Дэль Зота. На момант траўмы ён закінуў у лізе пяць галоў і набраў 12 пунктаў за гэтыя 13 гульняў. Хакеіст прапусьціў у агульнай складанасьці 37 гульняў праз траўму. 5 кастрычніка 2016 году «Ойлерз» прызначылі Макдэйвіда сваім капітанам на сэзон 2016—2017 гадоў. Такім чынам, у веку 19 гадоў і 266 дзён гулец стаў наймаладзейшым капітанам у гісторыі НХЛ. Пасьля 10-матчавай «засушы» ў пачатку сэзону канадзец аформіў свой першы хет-трык у НХЛ 19 лістапада ў пераможным матчы зь лікам 5:2 над «Далас Старз». Зрабіўшы дзьве галявыя перадачы 13 студзеня ў матчы супраць «Нью-Джэрзі Дэвілз», Макдэйвід стаў першым гульцом, які набраў 50 пунктаў у сэзоне. Празь пяць дзён ён набраў свой 100-ы бал у НХЛ. У апошняй гульні рэгулярнага сэзону спартовец зрабіў дзьве галявыя перадачы і завяршыў сэзон, маючы 100 пунктаў. Такім чынам, ён стаў наймаладзейшым гульцом, які выйграў трафэй Арта Роса як лідэр у сьпісе бамбардзіраў НХЛ з часоў 19-гадовага Сыдні Кросьбі, які быў уганараваны гэтай узнагародай у сэзоне 2006—2007 гадоў.

5 ліпеня 2017 году Макдэйвід падпісаў васьмігадовы кантракт на 100 мільёнаў даляраў з «Ойлерз», які пачаў дзеіць у пачатку сэзону 2018—2019 гадоў. Тым часам ягоны другі хет-трык адбыўся ў першай сустрэчы сэзону 2017—2018 гадоў, калі спартовец закінуў усе галы ў матчы супраць «Калгары Флэймз», а матч скончыўся зь лікам 3:0. 5 лютага 2018 году ён закінуў чатыры шайбы ў браму «Тампа-Бэй Лайтнінг». Не зважаючы на тое, што «Ойлерз» завяршылі сэзон далёка па-за барацьбою за плэй-оф, адстаючы ад «Каларада Эвэланш» на 17 пунктаў у гонцы за ўайлд-кард, уласна Макдэйвід усталяваў асабістыя рэкорды, закінуўшы 41 гол і набраўшы 108 пунктаў. У выніку спартовец другі раз запар атрымаў трафэй Арта Роса, чаго не было з часоў Яраміра Ягра. 13 сьнежня 2018 году, зрабіўшы дзьве галявыя перадачы ў сваім 240-м матчы ў НХЛ, канадзец стаў дзявятым гульцом, які набраў 300 пунктаў да свайго 22-годзьдзя, і ўраўнаўся зь Яўгенам Малкіным зь «Пітсбург Пінгвінз» як гулец НХЛ XXI стагодзьдзя, які дасягнуў гэтай адзнакі з найменшай колькасьцю гульняў. Хакеіст скончыў сэзон з 41 голам, а таксама з 75 галявымі перадачамі і 116 пунктамі, што сталася рэкордам для яго. 6 красавіка 2019 году, у апошняй гульні сэзону, Макдэйвід моцна сутыкнуўся з брамай супернікаў на хуткасьці больш за 40 км/г. Макдэйвід атрымаў разрыў крыжаваты вяз і падкаленнай цягліцы, а таксама разрывы мэдыяльнага і латэральнага сярпкоў, а таксама пералом вялікагалёначнай косткі. Аднак, гулец здолеў акрыяць да пачатку сэзону 2019—2020 гадоў.

Пацэліўшы першы гол з тых, што ўтварылі хет-трык, у браму «Анагайм Дакс» 10 лістапада 2019 году, Макдэйвід дасягнуў адзнакі ў 400 пунктаў у НХЛ за 306 гульняў, далучыўшыся да Сыдні Кросьбі як адзінага іншага актыўнага гульца НХЛ, які дасягнуў гэтай адзнакі з такой жа колькасьцю гульняў. Празь пяць дзён канадзец аформіў яшчэ адзін хет-трык у гульні супраць «Каларада Эвэланш». 14 студзеня 2021 году ў другой гульні скарочанага праз пандэмію сэзону 2020—2021 гадоў, Макдэйвід аформіў першы хет-трык сярод усіх гульцоў таго году, калі «Ойлерз» перамаглі «Ванкувэр Кэнакс» зь лікам 5:2. Ягоны 500-ы пункт у кар’еры быў залічаны пасьля галявой перадачы ў матчы супраць «Вініпэг Джэтс» 17 лютага. Гэта адбылося ў 369-й гульні хакеіста ў НХЛ, што ўраўнала яго з Сыдні Кросьбі як восьмага паводле хуткасьці гульца, які дасягнуў гэтай адзнакі. Праз чатыры дні ён учыніў чарговы хет-трык і набраў пяць пунктаў у разгромным матчы супраць «Калгары Флэймз», які скончыўся зь лікам 7:1. Паводле вынікаў сэзону ён у трэці раз атрымаў трафэй Арта Роса.

Макдэйвід пачаў сэзон 2021—2022 гадоў з 17-матчавай сэрыі з набранымі пунктамі, якая скончылася 23 лістапада 2021 году ў матчы супраць «Далас Старз». Спартовец завяршыў сэзон з 44 галамі, 79 перадачамі і 123 пунктамі ў 80 гульнях, забясьпечыўшы сабе чацьверты ў кар’еры трафэй Арта Роса. 12 кастрычніка 2022 году ў час першага матчу сэзону 2022—2023 гадоў супраць «Ванкувэр Кэнакс» Макдэйвід аформіў хет-трык і павялічыў сваю агульную колькасьць пунктаў за кар’еру да 700. У сэзоне, які адзначыўся павелічэньнем колькасьці набраных пунктаў агулам у лізе, канадзец зноў трымаў лідэрства ў лізе паводле пунктаў ад самага пачатку, на гэты раз праводзячы галы з самым высокім тэмпам у сваёй кар’еры да гэтага часу. 21 лютага 2023 году ў гульні супраць «Філадэлфіі Флаерз» Макдэйвід набраў 800 пунктаў за кар’еру, што сталася пятым паводле хуткасьці паказьнікам сярод усіх гульцоў у гісторыі лігі. 1 сакавіка ён запісаў пяты запар матч зь як найменш чым з двума галамі, стаўшы толькі пятым гульцом у гісторыі НХЛ, якія зрабілі гэта. Затым 22 сакавіка ён упершыню ў сваёй кар’еры дасягнуў адзнакі ў 60 галоў, пацэліўшы пераможны гол у авэртайме супраць «Арызоны Каётыз». Ён скончыў сэзон з 64 галамі і 153 пунктамі, выйграўшы свой пяты і трэці запар трафэй Арта Роса ды ўпершыню быў ушанаваны трафэем Марыса Рышара.

6 кастрычніка 2025 году хакеіст узгодніў чарговае падаўжэньне кантракту з «Ойлерз» за сярэднюю гадавую плату ў 12,5 мільёнаў даляраў.

## Крыніцы

## Вонкавыя спасылкі
* 
* 
* 

Катэгорыя:Канадзкія хакеісты
Катэгорыя:Хакеісты зборнай Канады
Катэгорыя:Уладальнікі памятнага трафэю Гарта
Катэгорыя:Уладальнікі трафэю Кона Смайта
Катэгорыя:Уладальнікі трафэя Арта Роса
Катэгорыя:Уладальнікі ўзнагароды Тэда Лінсдэя
Катэгорыя:Хакеісты клюбу «Эдмантан Ойлерз»